L. Miklós, poslanec: (2007-09-12):
Ale dovoľte mi teraz sa vyjadriť k tomuto predloženému návrhu. A teraz netradične sa budem zaoberať dôvodovou správou, pretože, dovoľte mi aj to konštatovať, že zákonodarstvo v oblasti ochrany ovzdušia je mimoriadne zložité a to musí byť naozaj špecialista, aby sa vyznal do každej nuansy tých zákonov. Musím sa priznať, že ani ja sa nevyznám. A bol som osem rokov ministrom životného prostredia. V každom prípade v tej doložke sa hovorí, že zmyslom predloženia tejto novely je súlad so smernicou Európskeho parlamentu a Rady, čo je pravda a zároveň dávam za pravdu pani poslankyni Sabolovej, že to by sa malo diať inak. Ale veľmi dobre si pamätáme za to predchádzajúce obdobie, že presne tieto ustanovenia sa novelizovali niekoľkokrát poslaneckými novelami preto, lebo neverím, že by niektoré ministerstvo životného prostredia pristúpilo k zoslabeniu vlastných zásad, čo sa týka znečistenia ovzdušia. Čiže to vzniklo takto. Po druhé poviem veľmi dôležitú vec. Ide tu o znečistenia ovzdušia zastaranými elektrárňami, ale my týmto zákonom zachraňuje baníkov. Ja som absolútne za záchranu baníkov a za pomoc baníkom, lebo ja mám k nim absolútnu úctu, ja pochádzam z baníckej dediny z Liciniec, každý rok slávim banícky deň v Banskej Štiavnici, aj teraz pred týždňom sme slávili, preskočil som kozu, som členom spolku a tak ďalej, takže ja absolútne som za to, aby sme pomohli baníkom. Baníci sa snažia, oni to dokonca vypracovali, oni dali aj, samozrejme, v spolupráci s odborníkmi, oni vypracovali túto novelu, ale zaujímavým spôsobom táto novela sa týka elektrární. A treba povedať, že elektrárne, najmä Zemianske Kostoľany sú v tomto viac-menej nečinní. Ja vám poviem tú prvú takú vážnejšiu novelu,  ktorú som ako minister, myslím, že to bolo v 2000 alebo 2001, prepáčte mi, že sa nepamätám na toto. Zaangažoval sa do toho aj vtedajší prezident Schuster, boli tam všetci – odbory, výrobcovia, elektrárne, baníci, všetci tam boli, ktorí majú čo do činenia. A povedali, toto je poslednýkrát, keď žiadajú o nejakú výnimku zo znečistenia ovzdušia. Už sa postaví v Zemianskych Kostoľanoch nová elektráreň. Je 2007, nestalo sa to a táto novela sa týka toho, že sa dáva výnimka na dožitie tej elektrárne. Dvadsaťtisíc pracovných hodín, čo je prakticky 1,5 roka, keby to išlo nepretržite, ale tak možnože to bude 3 roky, ja neviem presne, koľko to bude, ale v každom prípade je relatívne krátky čas. A som zvedavý, či naozaj elektráreň v Zemianskych Kostoľanoch, či sa uzatvorí, alebo či sa neuzatvorí. Čiže naozaj, teraz by som povedal tú vecnú stránku. Naozaj ide o zosúladenie nášho zákonodarstva so smernicou Európskej únie, ale ako som povedal, tu viac-menej ide o pomoc baníkom a nie o zamedzenie znečistenia ovzdušia elektrárňou, teda nie o aproximáciu v tomto zmysle. Čiže to je súlad so smernicou. Ďalej v doložke, ako zvyčajne sa hodnotí dopad na jednotlivé, položkovito na päť položiek alebo päť bodov. Doložka hovorí o dopade na verejné financie. Áno. Dôvodová správa priznáva, že to bude mať mierne negatívny vplyv na verejné financie, pretože sa zníži príjem  environmentálneho fondu, čo neviem, koľko to bude, asi to nebude dramatické. Predpokladám, že to nebude dramatické, ale celkom iste je to zníženie fondu, čiže je to určitý typ, skoro by som povedal až štátnej pomoci, resp. odpustenia nejakých sankcií. Ďalej sa hovorí, či je vplyv na obyvateľov? Vážené kolegyne, kolegovia, hovorí sa v dôvodovej správe, že nie. Celkom iste je, pretože to znečistenie, ako som povedal, sa nebude znižovať, bude zostávať na tej istej úrovni, ako bolo doteraz, nič sa nedeje. My len papierujeme. Elektráreň nebude znižovať emisie, my sme jej dali zase výnimku na dožitie, na dvadsaťtisíc hodín, čiže bolo by správnejšie, keby sme tam napísali, naďalej sa bude kumulovať účinok znečistenia na obyvateľstvo hornej Nitry. Ďalší bod je dopad na životné prostredie. Dôvodová správa hovorí, že nebude dopad. Ja hovorím, áno, pretože ďalšie tri roky sa bude kumulovať znečisťovanie vo všetkých organizmoch, v pôde, vo vode atď. Čiže zase by bolo správnejšie, aby sme napísali, že áno, bude mať, pretože ďalšie tri roky sa neudeje v znižovaní nič. Vplyv na zamestnanosť. Hovorí sa, že nie, ja hovorím naopak, bude mať pozitívny vplyv, lebo sa zachová zamestnanosť baníkov, čo je pozitívny vplyv aj za cenu toho, čo sme pred chvíľou povedali. A či to bude mať vplyv na podnikateľské prostredie? Áno, priaznivý, pomôže to podnikateľskému prostrediu, pretože aj elektrárne sú podnikateľské prostredie, aj  Hornonitrianske uhoľné bane sú podnikateľským prostredím. Čiže ja apelujem v tom, teraz by som chcel podčiarknuť, že ja celkom iste podporím tento zákon. Ja podporím tento zákon, pretože ho treba a naozaj týmto pádom ho zosúladíme so  smernicou, ale za túto cenu a ja apelujem na to, že keď už sme sa pustili do takéhoto významného zákona cez poslaneckú smernicu, aspoň napíšme pravdu, aby sme si tu v rámci tejto snemovne povedali pravdu. Takže, vážené kolegyne, kolegovia, o tomto to je. Ja by som znovu ocenil prácu baníkov a absolútne im držím palce a vyzývam len elektrárne, aby sa skúsili už za tých osem rokov skoro zamyslieť nad tým, čo s Elektrárňou v Zemianskych Kostoľanoch. Ďakujem pekne.